ĐƯỜNG THI TAM BÁCH THỦ

HÀNH ĐƯỜNG THOÁI SĨ TUYỂN TẬP

唐 詩 三 百 首

蘅 塘 退 士 選 輯

Yeuchip sưu tầm và thực hiện ebook prc để tặng riêng cho Thuvien-ebook (TVE)

•  卷 一 五言古詩 . . . . . . . . . . . . . . . . . . . . . 001-035

•        樂府 . . . . . . . . . . . . . . . . . . . . . . . . . 036-045

•  卷 二 七言古詩 . . . . . . . . . . . . . . . . . . . .  046-073

•        樂府 . . . . . . . . . . . . . . . . . . . . . . . . . 074-089

•  卷 三 五言律詩 . . . . . . . . . . . . . . . . . . . .  090-169

•  卷 四 七言古詩 . . . . . . . . . . . . . . . . . . .  . 170-222

•        樂府 . . . . . . . . . . . . . . . . . . . . . . . . . 223

•  卷 五 五言絕句 . . . . . . . . . . . . . . . . . . . .  224-252

•        樂府 . . . . . . . . . . . . . . . . . . . . . . . . . 253-260

•  卷 六 七言絕句 . . . . . . . . . . . . . . . . . . .  . 261-311

•        樂府 . . . . . . . . . . . . . . . . . . . . . . . . . 312-320

張九齡 001 002 003 004 091

李白 005 006 007 038 039 040 041 042 043 053 054 055 056 079 080 081 082 083 084 085 100 101 102 103 104 175 233 234 268 269 317 318 319

杜甫 008 009 010 011 012 060 061 062 063 064 086 087 088 089 105 106 107 108 109 110 111 112 113 114 182 183 184 185 186 187 188 189 190 191 192 193 194 235 271

王維 013 014 015 016 017 076 077 078 115 116 117 118 119 120 121 122 123 178 179 180 224 225 226 227 228 263 312 313

孟浩然 018 020 124 125 126 127 128 129 130 131 132 231 232

韋應物 027 028 029 030 031 032 033 140 141 199 240 272

王昌齡 021 036 264 265 266 314

邱為 022

綦毋潛 023

常建 024 098

岑參 025 057 058 059 099 177 270

元結 026 065

韋應物 027 028 029 030 031 032 033 140 141

柳宗元 034 035 070 203

孟郊 044 045

陳子昂 046

李頎 047 048 049 050 051 075 173

韓愈 066 067 068 069

白居易 071 072 152 208 246 282

李商隱 073 156 157 158 159 160 209 210 211 212 213 214 215 216 217 218 241 248 250 298 299 300 301 302 303 304

高適 074 176

唐玄宗 090

王勃 092

駱賓王 093

杜審言 094

沈佺期 095 223

宋之問 096

王灣 097

劉長卿 133 134 135 136 137 195 196 197 237 238 239

錢起 138 139 198

韓翃 142 200 274

劉脊虛 143

戴叔倫 144

盧綸 145 202 256 257 258 259

李益 146 260 279

司空曙 147 148 149

劉禹錫 150 204 280 281

張籍 151

杜牧 153 290 291 292 293 294 295 296 297

許渾 154 155

溫庭筠 161 219 220 305

馬戴 162 163

張喬 164

崔塗 165 166

杜荀鶴 167

韋莊 168 308

僧皎然 169

崔顥 170 171 253 254

祖詠 172 230

崔曙 174

皇甫冉 201

劉禹錫 204 280 281

元稹 205 206 207 245

薛逢 221

秦韜玉 222

裴迪 229

王之渙 236 316

王建 242

權德輿 243

張祜 247

賈島 249

金昌緒 251

賀知章 261

張旭 262

王翰 267

張繼 273

劉方平 275 276

顧況 278

朱慶餘 287 288

鄭畋 306

韓偓 307

陳陶 309

張泌310

無名氏 311

杜秋娘 320

001 張九齡  感遇四首之一

孤鴻海上來

池潢不敢顧

側見雙翠鳥

巢在三珠樹

矯矯珍木巔

得無金丸懼

美服患人指

高明逼神惡

今我遊冥冥

弋者何所慕

002 張九齡  感遇四首之二

蘭葉春葳蕤

桂華秋皎潔

欣欣此生意

自爾為佳節

誰知林棲者

聞風坐相悅

草木有本心

何求美人折

004 張九齡  感遇四首之四

江南有丹橘

經冬猶綠林

豈伊地氣暖

自有歲寒心

可以薦嘉客

奈何阻重深

運命惟所遇

循環不可尋

徒言樹桃李

此木豈無陰

005 李白  下終南山過斛斯山人宿置酒

暮從碧山下

山月隨人歸

卻顧所來徑

蒼蒼橫翠微

相攜及田家

童稚開荊扉

綠竹入幽徑

青蘿拂行衣

歡言得所憩

美酒聊共揮

長歌吟松風

曲盡河星稀

我醉君復樂

陶然共忘機

006 李白  月下獨酌

花間一壺酒

獨酌無相親

舉杯邀明月

對影成三人

月既不解飲

影徒隨我身

暫伴月將影

行樂須及春

我歌月徘徊

我舞影零亂

醒時同交歡

醉後各分散

永結無情遊

相期邈雲漢

007 李白  春思

燕草如碧絲

秦桑低綠枝

當君懷歸日

是妾斷腸時

春風不相識

何事入羅幃

008 杜甫  望嶽

岱宗夫如何

齊魯青未了

造化鍾神秀

陰陽割昏曉

盪胸生層雲

決眥入歸鳥

會當凌絕頂

一覽眾山小

009 杜甫  贈衛八處士

人生不相見

動如參與商

今夕復何夕

共此燈燭光

少壯能幾時

鬢髮各已蒼

訪舊半為鬼

驚呼熱中腸

焉知二十載

重上君子堂

昔別君未婚

兒女忽成行

怡然敬父執

問我來何方

問答乃未已

驅兒羅酒漿

夜雨剪春韭

新炊間黃粱

主稱會面難

一舉累十觴

十觴亦不醉

感子故意長

明日隔山岳

世事兩茫茫

010 杜甫  佳人

絕代有佳人

幽居在空谷

自云良家子

零落依草木

關中昔喪亂

兄弟遭殺戮

官高何足論

不得收骨肉

世情惡衰歇

萬事隨轉燭

夫婿輕薄兒

新人美如玉

合昏尚知時

鴛鴦不獨宿

但見新人笑

那聞舊人哭

在山泉水清

出山泉水濁

侍婢賣珠迴

牽蘿補茅屋

摘花不插髮

采柏動盈掬

天寒翠袖薄

日暮倚修竹

011 杜甫  夢李白二首之一

死別已吞聲

生別常惻惻

江南瘴癘地

逐客無消息

故人入我夢

明我長相憶

君今在羅網

何以有羽翼

恐非平生魂

路遠不可測

魂來楓林青

魂返關塞黑

落月滿屋梁

猶疑照顏色

水深波浪闊

無使蛟龍得

012 杜甫  夢李白二首之二

浮雲終日行

遊子久不至

三夜頻夢君

情親見君意

告歸常局促

苦道來不易

江湖多風波

舟楫恐失墜

出門搔白首

若負平生志

冠蓋滿京華

斯人獨憔悴

孰云網恢恢

將老身反累

千秋萬歲名

寂寞身後事

013 王維  送別

下馬飲君酒

問君何所之

君言不得意

歸臥南山陲

但去莫復聞

白雲無盡時

014 王維  送綦毋潛落第還鄉

聖代無隱者

英靈盡來歸

遂令東山客

不得顧採薇

既至金門遠

孰云吾道非

江淮度寒食

京洛縫春衣

置酒長安道

同心與我違

行當浮桂棹

未幾拂荊扉

遠樹帶行客

孤城當落暉

吾謀適不用

勿謂知音稀

015 王維  青谿

言入黃花川

每逐青谿水

隨山將萬轉

趣途無百里

聲喧亂石中

色靜深松裡

漾漾汎菱荇

澄澄映葭葦

我心素已閒

清川澹如此

請留盤石上

垂釣將已矣

016 王維  渭川田家

斜光照墟落

窮巷牛羊歸

野老念牧童

倚杖候荊扉

雉雊麥苗秀

蠶眠桑葉稀

田夫荷鋤立

相見語依依

即此羨閒逸

悵然吟式微

017 王維  西施詠

艷色天下重

西施寧久微

朝為越溪女

暮作吳宮妃

賤日豈殊眾

貴來方悟稀

邀人傅脂粉

不自著羅衣

君寵益嬌態

君憐無是非

當時浣紗伴

莫得同車歸

持謝鄰家子

效顰安可希

018 孟浩然  秋登蘭山寄張五

北山白雲裡

隱者自怡悅

相望始登高

心隨雁飛滅

愁因薄暮起

興是清秋發

時見歸村人

沙行渡頭歇

天邊樹若薺

江畔洲如月

何當載酒來

共醉重陽節

019 孟浩然  夏日南亭懷辛大

山光忽西落

池月漸東上

散髮乘夜涼

開軒臥閑敞

荷風送香氣

竹露滴清響

欲取鳴琴彈

恨無知音賞

感此懷故人

中宵勞夢想

020 孟浩然  宿業師山房待丁大不至

夕陽度西嶺

群壑倏已暝

松月生夜涼

風泉滿清聽

樵人歸欲盡

煙鳥棲初定

之子期宿來

孤琴候蘿徑

021 王昌齡  同從弟南齋翫月憶山陰崔少府

高臥南齋時

開帷月初吐

清輝淡水木

演漾在窗戶

苒苒幾盈虛

澄澄變今古

美人清江畔

是夜越吟苦

千里其如何

微風吹蘭杜

022 邱為  尋西山隱者不遇

絕頂一茅茨

直上三十里

扣關無僮僕

窺室惟案几

若非巾柴車

應是釣秋水

差池不相見

黽勉空仰止

草色新雨中

松聲晚窗裡

及茲契幽絕

自足蕩心耳

雖無賓主意

頗得清淨理

興盡方下山

何必待之子

023 綦毋潛  春泛若耶溪

幽意無斷絕

此去隨所偶

晚風吹行舟

花路入溪口

際夜轉西壑

隔山望南斗

潭煙飛溶溶

林月低向後

生事且瀰漫

願為持竿叟

024 常建  宿王昌齡隱居

清溪深不測

隱處唯孤雲

松際露微月

清光猶為君

茅亭宿花影

藥院滋苔紋

余亦謝時去

西山鸞鶴群

025 岑參  與高適薛據登慈恩寺浮圖

塔勢如湧出

孤高聳天宮

登臨出世界

磴道盤虛空

突兀壓神州

崢嶸如鬼工

四角礙白日

七層摩蒼穹

下窺指高鳥

俯聽聞驚風

連山若波濤

奔湊如朝東

青槐夾馳道

宮館何玲瓏

秋色從西來

蒼然滿關中

五陵北原上

萬古青濛濛

淨理了可悟

勝因夙所宗

誓將挂冠去

覺道資無窮

026 元結  賊退示官吏并序

癸卯歲，西原賊入道州，焚燒殺掠，幾盡而

去。明年，賊又攻永州，破邵，不犯此州邊

鄙而退，豈力能制敵歟？蓋蒙其傷憐而已！

諸史何為忍苦徵歛！故作詩一篇以示官吏。

昔歲逢太平

山林二十年

泉源在庭戶

洞壑當門前

井稅有常期

日晏猶得眠

忽然遭時變

數歲親戎旃

今來典斯郡

山夷又紛然

城小賊不屠

人貧傷可憐

是以陷鄰境

此州獨見全

使臣將王命

豈不如賊焉

令彼徵歛者

迫之如火煎

誰能絕人命

以作時世賢

思欲委符節

引竿自刺船

將家就魚麥

歸老江湖邊

027 韋應物  郡齋雨中與諸文士燕集

兵衛森畫戟

宴寢凝清香

海上風雨至

逍遙池閣涼

煩痾近消散

嘉賓復滿堂

自慚居處崇

未睹斯民康

理會是非遣

性達形跡忘

鮮肥屬時禁

蔬果幸見嘗

俯飲一杯酒

仰聆金玉章

神歡體自輕

意欲淩風翔

吳中盛文史

群彥今汪洋

方知大蕃地

豈曰財賦強

028 韋應物  初發揚子寄元大校書

悽悽去親愛

泛泛入煙霧

歸棹洛陽人

殘鐘廣陵樹

今朝為此別

何處還相遇

世事波上舟

沿洄安得住

029 韋應物  寄全椒山中道士

今朝郡齋冷

忽念山中客

澗底束荊薪

歸來煮白石

欲持一瓢酒

遠慰風雨夕

落葉滿空山

何處尋行跡

030 韋應物  長安遇馮著

客從東方來

衣上灞陵雨

問客何為來

采山因買斧

冥冥花正開

颺颺燕新乳

昨別今已春

鬢絲生幾縷

031 韋應物  夕次盱眙縣

落帆逗淮鎮

停舫臨孤驛

浩浩風起波

冥冥日沈夕

人歸山郭暗

雁下蘆洲白

獨夜憶秦關

聽鐘未眠客

032 韋應物  東郊

吏舍跼終年

出郊曠清曙

楊柳散和風

青山澹吾慮

依叢適自憩

緣澗還復去

微雨靄芳原

春鳩鳴何處

樂幽心屢止

遵事跡猶遽

終罷斯結廬

慕陶真可庶

033 韋應物  送楊氏女

永日方慼慼

出行復悠悠

女子今有行

大江泝輕舟

爾輩苦無恃

撫念益慈柔

幼為長所育

兩別泣不休

對此結中腸

義往難復留

自小闕內訓

事姑貽我憂

賴茲託令門

仁卹庶無尤

貧儉誠所尚

資從豈待周

孝恭遵婦道

容止順其猷

別離在今晨

見爾當何秋

居閑始自遣

臨感忽難收

歸來視幼女

零淚緣纓流

034 柳宗元  晨詣超師院讀禪經

汲井漱寒齒

清心拂塵服

閒持貝葉書

步出東齋讀

真源了無取

忘跡世所逐

遺言冀可冥

繕性何由熟

道人庭宇靜

苔色連深竹

日出霧露餘

青松如膏沐

澹然離言說

悟悅心自足

035 柳宗元  溪居

久為簪組累

幸此南夷謫

閑依農圃鄰

偶似山林客

曉耕翻露草

夜榜響溪石

來往不逢人

長歌楚天碧

036 王昌齡  塞上曲

蟬鳴空桑林

八月蕭關道

出塞復入塞

處處黃蘆草

從來幽并客

皆向沙場老

莫學遊俠兒

矜誇紫騮好

037 王昌齡  塞下曲

飲馬渡秋水

水寒風似刀

平沙日未沒

黯黯見臨洮

昔日長城戰

咸言意氣高

黃塵足今古

白骨亂蓬蒿

038 李白  關山月

明月出天山

蒼茫雲海間

長風幾萬里

吹度玉門關

漢下白登道

胡窺青海灣

由來征戰地

不見有人還

戍客望邊色

思歸多苦顏

高樓當此夜

歎息未應閑

039 李白  子夜四時歌  春歌

秦地羅敷女

采桑綠水邊

素手青條上

紅妝白日鮮

蠶飢妾欲去

五馬莫留連

040 李白  子夜四時歌  夏歌

鏡湖三百里

菡萏發荷花

五月西施采

人看隘若耶

回舟不待月

歸去越王家

041 李白  子夜四時歌  秋歌

長安一片月

萬戶擣衣聲

秋風吹不盡

總是玉關情

何日平胡虜

良人罷遠征

042 李白  子夜四時歌  冬歌

明朝驛使發

一夜絮征袍

素手抽鍼冷

那堪把剪刀

裁縫寄遠道

幾日到臨洮

043 李白  長干行

妾髮初覆額

折花門前劇

郎騎竹馬來

遶床弄青梅

同居長干里

兩小無嫌猜

十四為君婦

羞顏未嘗開

低頭向暗壁

千喚不一回

十五始展眉

願同塵與灰

常存抱柱信

豈上望夫臺

十六君遠行

瞿塘灩澦堆

五月不可觸

猿鳴天上哀

門前遲行跡

一一生綠苔

苔深不能掃

落葉秋風早

八月蝴蝶來

雙飛西園草

感此傷妾心

坐愁紅顏老

早晚下三巴

預將書報家

相迎不道遠

直至長風沙

044 孟郊  烈女操

梧桐相待老

鴛鴦會雙死

貞婦貴殉夫

捨生亦如此

波瀾誓不起

妾心井中水

045 孟郊  遊子吟

慈母手中線

遊子身上衣

臨行密密縫

意恐遲遲歸

誰言寸草心

報得三春輝

046 陳子昂  登幽州臺歌

前不見古人

後不見來者

念天地之悠悠

獨愴然而涕下

047 李頎  古意

男兒事長征

少小幽燕客

賭勝馬蹄下

由來輕七尺

殺人莫敢前

鬚如蝟毛磔

黃雲隴底白雪飛

未得報恩不能歸

遼東小婦年十五

慣彈琵琶解歌舞

今為羌笛出塞聲

使我三軍淚如雨

048 李頎  送陳章甫

四月南風大麥黃

棗花未落桐葉長

青山朝別暮還見

嘶馬出門思故鄉

陳侯立身何坦蕩

虯鬚虎眉仍大顙

腹中貯書一萬卷

不肯低頭在草莽

東門酤酒飲我曹

心輕萬事皆鴻毛

醉臥不知白日暮

有時空望孤雲高

長河浪頭連天黑

津口停舟渡不得

鄭國遊人未及家

洛陽行子空嘆息

聞道故林相識多

罷官昨日今如何

049 李頎  琴歌

主人有酒歡今夕

請奏鳴琴廣陵客

月照城頭烏半飛

霜淒萬樹風入衣

銅鑪華燭燭增輝

初彈淥水後楚妃

一聲已動物皆靜

四座無言星欲稀

清淮奉使千餘里

敢告雲山從此始

050 李頎  聽董大彈胡笳聲兼寄語弄房給事

蔡女昔造胡笳聲

一彈一十有八拍

胡人落淚沾邊草

漢使斷腸對歸客

古戍蒼蒼烽火寒

大荒沈沈飛雪白

先拂聲絃後角羽

四郊秋葉驚摵摵

董夫子  通神明

深山竊聽來妖精

言遲更速皆應手

將往復旋如有情

空山百鳥散還合

萬里浮雲陰且晴

嘶酸雛雁失群夜

斷絕胡兒戀母聲

川為靜其波

鳥亦罷其鳴

烏孫部落家鄉遠

邏娑沙塵哀怨生

幽音變調忽飄灑

長風吹林雨墮瓦

迸泉颯颯飛木末

野鹿呦呦走堂下

長安城連東掖垣

鳳凰池對青瑣門

高才脫略名與利

日夕望君抱琴至

051 李頎  聽安萬善吹觱篥歌

南山截竹為觱篥

此樂本自龜茲出

流傳漢地曲轉奇

涼州胡人為我吹

傍鄰聞者多歎息

遠客思鄉皆淚垂

世人解聽不解賞

長飆風中自來往

枯桑老柏寒颼飀

九雛鳴鳳亂啾啾

龍吟虎嘯一時發

萬籟百泉相與秋

忽然更作漁陽摻

黃雲蕭條白日暗

變調如聞楊柳春

上林繁花照眼新

歲夜高堂列明燭

美酒一杯聲一曲

052 孟浩然  夜歸鹿門山歌

山寺鐘鳴晝已昏

漁梁渡頭爭渡喧

人隨沙路向江村

余亦乘舟歸鹿門

鹿門月照開煙樹

忽到龐公棲隱處

巖扉松徑長寂寥

惟有幽人自來去

053 李白  廬山謠寄盧侍御虛舟

我本楚狂人

鳳歌笑孔丘

手持綠玉杖

朝別黃鶴樓

五嶽尋仙不辭遠

一生好入名山遊

廬山秀出南斗傍

屏風九疊雲錦張

影落明湖青黛光

金闕前開二峰長

銀河倒挂三石梁

香爐瀑布遙相望

迴崖沓障淩蒼蒼

翠影紅霞映朝日

鳥飛不到吳天長

登高壯觀天地間

大江茫茫去不黃

黃雲萬里動風色

白波九道流雪山

好為廬山謠

興因廬山發

閑窺石鏡清我心

謝公行處蒼苔沒

早服還丹無世情

琴心三疊道初成

遙見仙人彩雲裡

手把芙蓉朝玉京

先期汗漫九垓上

願接盧敖遊太清

054 李白  夢遊天姥吟留別

海客談瀛洲

煙濤微茫信難求

越人語天姥

雲霓明滅或可睹

天姥連天向天橫

勢拔五嶽掩赤城

天臺四萬八千丈

對此欲倒東南傾

我欲因之夢吳越

一夜飛渡鏡湖月

湖月照我影

送我至剡溪

謝公宿處今尚在

淥水蕩漾清猿啼

腳著謝公屐

身登青雲梯

半壁見海日

空中聞天雞

千巖萬壑路不定

迷花倚石忽已暝

熊咆龍吟殷巖泉

慄深林兮驚層巔

雲青青兮欲雨

水澹澹兮生煙

列缺霹靂

邱巒崩摧

洞天石扇

訇然中開

青冥浩蕩不見底

日月照耀金銀臺

霓為衣兮風為馬

雲之君兮紛紛而來下

虎鼓瑟兮鸞回車

仙之人兮列如麻

忽魂悸以魄動

怳驚起而長嗟

惟覺時之枕席

失向來之煙霞

世間行樂亦如此

古來萬事東流水

別君去兮何時還

且放白鹿青崖間

須行即騎訪名山

安能摧眉折腰事權貴

使我不得開心顏

055 李白  金陵酒肆留別

風吹柳花滿店香

吳姬壓酒喚客嘗

金陵子弟來相送

欲行不行各盡觴

請君試問東流水

別意與之誰短長

056 李白  宣州謝朓樓餞別校書叔雲

棄我去者

昨日之日不可留

亂我心者

今日之日多煩憂

長風萬里送秋雁

對此可以酣高樓

蓬萊文章建安骨

中間小謝又清發

俱懷逸興壯思飛

欲上青天覽明月

抽刀斷水水更流

舉杯銷愁愁更愁

人生在世不稱意

明朝散髮弄扁舟

057 岑參  走馬川行奉送封大夫出師西征

君不見走馬川行雪海邊

平沙莽莽黃入天

輪臺九月風夜吼

一川碎石大如斗

隨風滿地石亂走

匈奴草黃馬正肥

金山西見煙塵飛

漢家大將西出師

將軍金甲夜不脫

半夜軍行戈相撥

風頭如刀面如割

馬毛帶雪汗氣蒸

五花連錢旋作冰

幕中草檄硯水凝

虜騎聞之應膽懾

料知短兵不敢接

車師西門佇獻捷

058 岑參  輪臺歌奉送封大夫出師西征

輪臺城頭夜吹角

輪臺城北旄頭落

羽書昨夜過渠黎

單于已在金山西

戍樓西望煙塵黑

漢兵屯在輪臺北

上將擁旄西出征

平明吹笛大軍行

四邊伐鼓雪海湧

三軍大呼陰山動

虜塞兵氣連雲屯

戰場白骨纏草根

劍河風急雪片闊

沙口石凍馬蹄脫

亞相勤王甘苦辛

誓將報主靜邊塵

古來青史誰不見

今見功名勝古人

059 岑參  白雪歌送武判官歸京

北風捲地白草折

胡天八月即飛雪

忽如一夜春風來

千樹萬樹梨花開

散入珠簾濕羅幕

狐裘不煖錦衾薄

將軍角弓不得控

都護鐵衣冷猶著

瀚海闌干百丈冰

愁雲黲淡萬里凝

中軍置酒飲歸客

胡琴琵琶與羌笛

紛紛暮雪下轅門

風掣紅旗凍不翻

輪臺東門送君去

去時雪滿天山路

山迴路轉不見君

雪上空留馬行處

060 杜甫  韋諷錄事宅觀曹將軍畫馬圖

國初以來畫鞍馬

神妙獨數江都王

將軍得名三十載

人間又見真乘黃

曾貌先帝照夜白

龍池十日飛霹靂

內府殷紅瑪瑙盤

婕妤傳詔才人索

盤賜將軍拜舞歸

輕紈細綺相追飛

貴戚權門得筆跡

始覺屏障生光輝

昔日太宗拳毛騧

近時郭家獅子花

今之新圖有二馬

復令識者久歎嗟

此皆騎戰一敵萬

縞素漠漠開風沙

其餘七匹亦殊絕

迥若寒空雜煙雪

霜蹄蹴踏長楸間

馬官廝養森成列

可憐九馬爭神駿

顧視清高氣深穩

借問苦心愛者誰

後有韋諷前支盾

憶昔巡幸新豐宮

翠花拂天來向東

騰驤磊落三萬匹

皆與此圖筋骨同

自從獻寶朝河宗

無復射蛟江水中

君不見

金粟堆前松柏裡

龍媒去盡鳥呼風

061 杜甫  丹青引贈曹霸將軍

將軍魏武之子孫

於今為庶為青門

英雄割據雖已矣

文采風流今尚存

學書初學衛夫人

但恨無過王右軍

丹青不知老將至

富貴於我如浮雲

開元之中常引見

承恩數上南熏殿

凌煙功臣少顏色

將軍下筆開生面

良相頭上進賢冠

猛將腰間大羽箭

褒公鄂公毛髮動

英姿颯爽猶酣戰

先帝天馬玉花驄

畫工如山貌不同

是日牽來赤墀下

迥立閶闔生長風

詔謂將軍拂絹素

意匠慘淡經營中

斯須九重真龍出

一洗萬古凡馬空

玉花卻在御榻上

榻上庭前屹相向

至尊含笑催賜金

圉人太僕皆惆悵

弟子韓幹早入室

亦能畫馬窮殊相

幹惟畫肉不畫骨

忍使驊騮氣凋喪

將軍畫善蓋有神

偶逢佳士亦寫真

即今漂泊干戈際

屢貌尋常行路人

塗窮反遭俗眼白

世上未有如公貧

但看古來盛名下

終日坎壈纏其身

062 杜甫  寄韓諫議

今我不樂思岳陽

身欲奮飛病在床

美人娟娟隔秋水

濯足洞庭望八荒

鴻飛冥冥日月白

青楓葉赤天雨霜

玉京群帝集北斗

或騎麒麟翳鳳凰

芙蓉旌旗煙霧落

影動倒景搖瀟湘

星宮之君醉瓊漿

羽人稀少不在旁

似聞昨者赤松子

恐是漢代韓張良

昔隨劉氏定長安

帷幄未改神慘傷

國家成敗吾豈敢

色難腥腐餐楓香

周南留滯古所惜

南極老人應壽昌

美人胡為隔秋水

焉得置之貢玉堂

063 杜甫  古柏行

孔明廟前有老柏

柯如青銅根如石

雙皮溜雨四十圍

黛色參天二千尺

君臣已與時際會

樹木猶為人愛惜

雲來氣接巫峽長

月出寒通雪山白

憶昨路繞錦亭東

先主武侯同閟宮

崔嵬枝幹郊原古

窈窕丹青戶牖空

落落盤踞雖得地

冥冥孤高多烈風

扶持自是神明力

正直元因造化功

大廈如傾要梁棟

萬牛迴首丘山重

不露文章世已驚

未辭剪伐誰能送

苦心豈免容螻蟻

香葉終經宿鸞鳳

志士幽人莫怨嗟

古來材大難為用

064 杜甫  觀公孫大娘弟子舞劍器行并序

大歷二年十月十九日夔府別駕元持宅見臨潁李十二

娘舞劍器，壯其蔚跂。問其所師，曰︰余公孫大娘

弟子也。開元三載，余尚童稚，記於郾城觀公孫氏

舞劍器渾脫。瀏灕頓挫，獨出冠時。自高頭宜春梨

園二伎坊內人，洎外供奉，曉是舞者，聖文神武皇

帝初，公孫一人而已。玉貌錦衣，況余白首！今茲

弟子亦匪盛顏。既辨其由來，知波瀾莫二。撫事慷

慨，聊為劍器行。昔者吳人張旭善草書書帖，數嘗

於鄴縣見公孫大娘舞西河劍器，自此草書長進，豪

蕩感激。即公孫可知矣！

昔有佳人公孫氏

一舞劍器動四方

觀者如山色沮喪

天地為之久低昂

霍如羿射九日落

矯如群帝驂龍翔

來如雷霆收震怒

罷如江海凝清光

絳唇珠袖兩寂寞

晚有弟子傳芬芳

臨潁美人在白帝

妙舞此曲神揚揚

與余問答既有以

感時撫事增惋傷

先帝侍女八千人

公孫劍器初第一

五十年間似反掌

風塵澒洞昏王室

梨園子弟散如煙

女樂餘姿映寒日

金粟堆前木已拱

瞿塘石城草蕭瑟

玳筵急管曲復終

樂極哀來月東出

老夫不知其所往

足繭荒山轉愁疾

065 元結  石魚湖上醉歌并序

漫叟以公田米釀酒，因休暇，則載酒於湖上，

時取一醉；歡醉中，據湖岸，引臂向魚取酒，

使舫載之，遍飲坐者。意疑倚巴丘，酌於君山

之上，諸子環洞庭而坐，酒舫泛泛然，觸波濤

而往來者，乃作歌以長之。

石魚湖  似洞庭

夏水欲滿君山青

山為樽  水為沼

酒徒歷歷坐洲鳥

長風連日作大浪

不能廢人運酒舫

我持長瓢坐巴丘

酌飲四座以散愁

066 韓愈  山石

山石犖确行徑微

黃昏到寺蝙蝠飛

升堂坐階新雨足

芭蕉葉大梔子肥

僧言古壁佛畫好

以火來照所見稀

鋪床拂席置羹飯

疏糲亦足飽我飢

夜深靜臥百蟲絕

清月出嶺光入扉

天明獨去無道路

出入高下窮煙霏

山紅澗碧紛爛漫

時見松櫪皆十圍

當流赤足蹋澗石

水聲激激風吹衣

人生如此自可樂

豈必局束為人鞿

嗟哉吾黨二三子

安得至老不更歸

067 韓愈  八月十五夜贈張功曹

纖雲四捲天無河

清風吹空月舒波

沙平水息聲影絕

一杯相屬君當歌

君歌聲酸辭且苦

不能聽終淚如雨

洞庭連天九疑高

蛟龍出沒猩鼯號

十生九死到官所

幽居默默如藏逃

下床畏蛇食畏藥

海氣濕蟄熏腥臊

昨者州前槌大鼓

嗣皇繼聖登夔皋

赦書一日行萬里

罪從大辟皆除死

遷者追回流者還

滌瑕蕩垢清朝班

州家申名使家抑

坎軻祇得移荊蠻

判司卑官不堪說

未免捶楚塵埃間

同時輩流多上道

天路幽險難追攀

君歌且休聽我歌

我歌今與君殊科

一年明月今宵多

人生由命非由他

有酒不飲奈明何

068 韓愈  謁衡嶽廟遂宿嶽寺題門樓

五嶽祭秩皆三公

四方環鎮嵩當中

火維地荒足妖怪

天假神柄專其雄

噴雲泄霧藏半腹

雖有絕頂誰能窮

我來正逢秋雨節

陰氣晦昧無清風

潛心默禱若有應

豈非正直能感通

須臾靜掃眾峰出

仰見突兀撐青空

紫蓋連延接天柱

石廩騰擲堆祝融

森然魄動下馬拜

松柏一逕趨靈宮

紛牆丹柱動光彩

鬼物圖畫填青紅

升階傴僂薦脯酒

欲以菲薄明其衷

廟內老人識神意

睢盱偵伺能鞠躬

手持盃珓導我擲

云此最吉餘難同

竄逐蠻荒幸不死

衣食纔足甘長終

侯王將相望久絕

神縱欲福難為功

夜投佛寺上高閣

星月掩映雲曈曨

猿鳴鐘動不知曙

杲杲寒日生於東

069 韓愈  石鼓歌

張生手持石鼓文

勸我識作石鼓歌

少陵無人謫仙死

才薄將奈石鼓何

周綱淩遲四海沸

宣王憤起揮天戈

大開明堂受朝賀

諸侯劍佩鳴相磨

蒐于岐陽騁雄俊

萬里禽獸皆遮羅

鐫功勒成告萬世

鑿石作鼓隳嵯峨

從臣才藝咸第一

揀選撰刻留山阿

雨淋日炙野火燎

鬼物守護煩撝呵

公從何處得紙本

毫髮盡備無差訛

辭嚴義密讀難曉

字體不類隸與蝌

年深豈免有缺畫

快劍砍斷生蛟鼉

鸞翔鳳翥眾仙下

珊瑚碧樹交枝柯

金繩鐵索鎖鈕壯

古鼎躍水龍騰梭

陋儒編詩不收入

二雅褊迫無委蛇

孔子西行不到秦

掎摭星宿遺羲娥

嗟予好古生苦晚

對此涕淚雙滂沱

憶昔初蒙博士徵

其年始改稱元和

故人從軍在右輔

為我度量掘臼科

濯冠沐浴告祭酒

如此至寶存豈多

氈包席裹可立致

十鼓祇載數駱駝

薦諸太廟比郜鼎

光價豈止百倍過

聖恩若許留太學

諸生講解得切磋

觀經鴻都尚填咽

坐見舉國來奔波

剜苔剔蘚露節角

安置妥帖平不頗

大廈深簷與蓋覆

經歷久遠期無佗

中朝大官老於事

詎肯感激徒媕婀

牧童敲火牛礪角

誰復著手為摩挲

日銷月鑠就埋沒

六年西顧空吟哦

羲之俗書趁姿媚

數紙尚可博白鵝

繼周八代爭戰罷

無人收拾理則那

方今太平日無事

柄任儒術崇丘軻

安能以此上論列

願借辯口如懸河

石鼓之歌止於此

嗚呼吾意其蹉跎

070 柳宗元  漁翁

漁翁夜傍西巖宿

曉汲清湘燃楚燭

煙銷日出不見人

欸乃一聲山水綠

迴看天際下中流

巖上無心雲相逐

071 白居易  長恨歌

漢皇重色思傾國

御宇多年求不得

楊家有女初長成

養在深閨人未識

天生麗質難自棄

一朝選在君王側

回眸一笑百媚生

六宮粉黛無顏色

春寒賜浴華清池

溫泉水滑洗凝脂

侍兒扶起嬌無力

始是新承恩澤時

雲鬢花顏金步搖

芙蓉帳暖度春宵

春宵苦短日高起

從此君王不早朝

承歡侍宴無閑暇

春從春遊夜專夜

後宮佳麗三千人

三千寵愛在一身

金星妝成嬌侍夜

玉樓宴罷醉和春

姊妹弟兄皆列士

可憐光彩生門戶

遂令天下父母心

不重生男重生女

驪宮高處入青雲

仙樂風飄處處聞

緩歌慢舞凝絲竹

盡日君王看不足

漁陽鼙鼓動地來

驚破霓裳羽衣曲

九重城闕煙塵生

千乘萬騎西南行

翠華搖搖行復止

西出都門百餘里

六軍不發無奈何

宛轉蛾眉馬前死

花鈿委地無人收

翠翹金雀玉搔頭

君王掩面救不得

回看血淚相和流

黃埃散漫風蕭索

雲棧縈紆登劍閣

峨嵋山下少人行

旌旗無光日色薄

蜀江水碧蜀山青

聖主朝朝暮暮情

行宮見月傷心色

夜雨聞鈴腸斷聲

天旋地轉迴龍馭

到此躊躇不能去

馬嵬坡下泥土中

不見玉顏空死處

君臣相顧盡霑衣

東望都門信馬歸

歸來池苑皆依舊

太液芙蓉未央柳

芙蓉如面柳如眉

對此如何不淚垂

春風桃李花開日

秋雨梧桐葉落時

西宮南內多秋草

落葉滿階紅不掃

梨園子弟白髮新

椒房阿監青娥老

夕殿螢飛思悄然

孤燈挑盡未成眠

遲遲鐘鼓初長夜

耿耿星河欲曙天

鴛鴦瓦冷霜華重

翡翠衾寒誰與共

悠悠生死別經年

魂魄不曾來入夢

臨邛道士鴻都客

能以精誠致魂魄

為感君王輾轉思

遂教方士殷勤覓

排空馭氣奔如電

升天入地求之遍

上窮碧落下黃泉

兩處茫茫皆不見

忽聞海上有仙山

山在虛無縹緲間

樓閣玲瓏五雲起

其中綽約多仙子

中有一人字太真

雪膚花貌參差是

金闕西廂叩玉扃

轉教小玉報雙成

聞道漢家天子使

九華帳裡夢魂驚

攬衣推枕起徘徊

珠箔銀屏迤邐開

雲鬢半偏新睡覺

花冠不整下堂來

風吹仙袂飄飄舉

猶似霓裳羽衣舞

玉容寂寞淚闌干

梨花一枝春帶雨

含情凝睇謝君王

一別音容兩渺茫

昭陽殿裡恩愛絕

蓬萊宮中日月長

回頭下望人寰處

不見長安見塵霧

唯將舊物表深情

鈿合金釵寄將去

釵留一股合一扇

釵擘黃金合分鈿

但教心似金鈿堅

天上人間會相見

臨別殷勤重寄詞

詞中有誓兩心知

七月七日長生殿

夜半無人私語時

在天願作比翼鳥

在地願為連理枝

天長地久有時盡

此恨綿綿無絕期

072 白居易  琵琶行并序

元和十年，予左遷九江郡司馬。明年秋，送客

湓浦口，聞船中夜彈琵琶者，聽其音，錚錚然

有京都聲；問其人，本長安倡女，嘗學琵琶於

穆曹二善才。年長色衰，委身為賈人婦。遂命

酒，使快彈數曲，曲罷憫然。自敘少小時歡樂

事，今漂淪憔悴，轉徙於江湖間。予出官二年

恬然自安，感斯人言，是夕，始覺有遷謫意，

因為長句歌以贈之，凡六百一十六言，命曰琵

琶行。

潯言江頭夜送客

楓葉荻花秋瑟瑟

主人下馬客在船

舉酒欲飲無管絃

醉不成歡慘將別

別時茫茫江浸月

忽聞水上琵琶聲

主人忘歸客不發

尋聲暗問彈者誰

琵琶聲停欲語遲

移船相近邀相見

添酒回燈重開宴

千呼萬喚始出來

猶抱琵琶半遮面

轉軸撥絃三兩聲

未成曲調先有情

絃絃掩抑聲聲思

似訴平生不得志

低眉信手續續彈

說盡心中無限事

輕攏慢撚抹復挑

初為霓裳後六么

大絃嘈嘈如急雨

小絃切切如私語

嘈嘈切切錯雜彈

大珠小珠落玉盤

間官鶯語花底滑

幽咽泉流水下灘

水泉冷澀絃凝絕

凝絕不通聲漸歇

別有幽愁暗恨生

此時無聲勝有聲

銀瓶乍破水漿迸

鐵騎突出刀鎗鳴

曲終收撥當心畫

四絃一聲如裂帛

東船西舫悄無言

唯見江心秋月白

沈吟放撥插絃中

整頓衣裳起斂容

自言本是京城女

家在蝦蟆陵下住

十三學得琵琶成

名屬教坊第一部

曲罷曾教善才服

妝成每被秋娘妒

五陵年少爭纏頭

一曲紅綃不知數

鈿頭銀篦擊節碎

血色羅裙翻酒汙

今年歡笑復明年

秋月春風等閑度

弟走從軍阿姨死

暮去朝來顏色故

門前冷落車馬稀

老大嫁作商人婦

商人重利輕別離

前月浮梁買茶去

去來江口守空船

繞船月明江水寒

夜深忽夢少年事

夢啼妝淚紅闌干

我聞琵琶已嘆息

又聞此語重唧唧

同是天涯淪落人

相逢何必曾相識

我從去年辭帝京

謫居臥病潯陽城

潯陽地僻無音樂

終歲不聞絲竹聲

住近湓江地低濕

黃蘆苦竹繞宅生

其間旦暮聞何物

杜鵑啼血猿哀鳴

春江花朝秋月夜

往往取酒還獨傾

豈無山歌與村笛

嘔啞嘲哳難為聽

今夜聞君琵琶語

如聽仙樂耳暫明

莫辭更坐彈一曲

為君翻作琵琶行

感我此言良久立

卻坐促絃絃轉急

淒淒不似向前聲

滿座重聞皆掩泣

座中泣下誰最多

江州司馬青衫濕

073 李商隱  韓碑

元和天子神武姿

彼何人哉軒與羲

誓將上雪列聖恥

坐法宮中朝四夷

淮西有賊五十載

封狼生貙貙生羆

不據山河據平地

長戈利矛日可麾

帝得聖相相曰度

賊斫不死神扶持

腰懸相印作都統

陰風慘澹天王旗

愬武古通作牙爪

儀曹外郎載筆隨

行軍司馬智且勇

十四萬眾猶虎貔

入蔡縛賊獻太廟

功無與讓恩不訾

帝曰汝度功第一

汝從事愈宜為辭

愈拜稽首蹈且舞

金石刻畫臣能為

古者世稱大手筆

此事不係於職司

當仁自古有不讓

言訖屢頷天子頤

公退齋戒坐小閣

濡染大筆何淋漓

點竄堯典舜典字

塗改清廟生民詩

文成破體書在紙

清晨再拜鋪丹墀

表曰臣愈昧死上

詠神聖功書之碑

碑高三丈字如斗

負以靈鼇蟠以螭

句奇語重喻者少

讒之天子言其私

長繩百尺拽碑倒

麤沙大石相磨治

公之斯文若元氣

先時已入人肝脾

湯盤孔鼎有述作

今無其器存其辭

嗚呼聖皇及聖相

相與烜赫流淳熙

公之斯文不示後

曷與三五相攀追

願書萬本誦萬過

口角流沫右手胝

傳之七十有二代

以為封禪玉檢明堂基

074 高適  燕歌行並序

開元二十六年，客有從御史大夫張公出塞而還者，

作燕歌行以示適，感征戍之事，因而和焉。

漢家煙塵在東北

漢將辭家破殘賊

男兒本自重橫行

天子非常賜顏色

摐金伐鼓下榆關

旌旆逶迤碣石間

校尉羽書飛瀚海

單于獵火照狼山

山川蕭條極邊土

胡騎憑陵雜風雨

戰士軍前半死生

美人帳下猶歌舞

大漠窮秋塞草衰

孤城落日鬥兵稀

身當恩遇常輕敵

力盡關山未解圍

鐵衣遠戍辛勤久

玉筋應啼別離後

少婦城南欲斷腸

征人薊北空回首

邊庭飄颻那可度

絕域蒼茫更何有

殺氣三時作陣雲

寒聲一夜傳刁斗

相看白刃血紛紛

死節從來豈顧勳

君不見沙場征戰苦

至今猶憶李將軍

075 李頎  古從軍行

白日登山望烽火

黃昏飲馬傍交河

行人刁斗風沙暗

公主琵琶幽怨多

野雲萬里無城郭

雨雪紛紛連大漠

胡雁哀鳴夜夜飛

胡兒眼淚雙雙落

聞道玉門猶被遮

應將性命逐輕車

年年戰骨埋荒外

空見葡萄入漢家

076 王維  洛陽女兒行

洛陽女兒對門居

纔可容顏十五餘

良人玉勒乘驄馬

侍女金盤膾鯉魚

畫閣朱樓盡相望

紅桃綠柳垂簷向

羅帷送上七香車

寶扇迎歸九華帳

狂夫富貴在青春

意氣驕奢劇季倫

自憐碧玉親教舞

不惜珊瑚持與人

春窗曙滅九微火

九微片片飛花璅

戲罷曾無理曲時

妝成祇是薰香坐

城中相識盡繁華

日夜經過趙李家

誰憐越女顏如玉

貧賤江頭自浣紗

077 王維  老將行

少年十五二十時

步行奪得胡馬騎

射殺山中白額虎

肯數鄴下黃鬚兒

一身轉戰三千里

一劍曾當百萬師

漢兵奮迅如霹靂

虜騎崩騰畏蒺藜

衛青不敗由天幸

李廣無功緣數奇

自從棄置便衰朽

世事蹉跎成白首

昔時飛箭無全目

今日垂楊生左肘

路旁時賣故侯瓜

門前學種先生柳

蒼茫古木連窮巷

寥落寒山對虛牖

誓令疏勒出飛泉

不似潁川空使酒

賀蘭山下陣如雲

羽檄交馳日夕聞

節使三河募年少

詔書五道出將軍

試拂鐵衣如雪色

聊持寶劍動星文

願得燕弓射大將

恥令越甲鳴吾君

莫嫌舊日雲中守

猶堪一戰取功勳

078 王維  桃源行

漁舟逐水愛山春

兩岸桃花夾古津

坐看紅樹不知遠

行盡青溪不見人

山口潛行始隈隩

山開曠望旋平陸

遙看一處攢雲樹

近入千家散花竹

樵客初傳漢姓名

居人未改秦衣服

居人共住武陵源

還從物外起田園

月明松下房櫳靜

日出雲中雞犬喧

驚聞俗客爭來集

競引還家問都邑

平明閭巷掃花開

薄暮漁樵乘水入

初因避地去人間

及至成仙遂不還

峽裡誰知有人事

世中遙望空雲山

不疑靈境難聞見

塵心未盡思鄉縣

出洞無論隔山水

辭家終擬長游衍

自謂經過舊不迷

安知峰壑今來變

當時只記入山深

青溪幾曲到雲林

春來遍是桃花水

不辨仙源何處尋

079 李白  蜀道難

噫吁戲

危乎高哉

蜀道之難難於上青天

蠶叢及魚鳧

開國何茫然

爾來四萬八千歲

始與秦塞通人煙

西當太白有鳥道

可以橫絕峨眉巔

地崩山摧壯士死

然後天梯石棧方鉤連

上有六龍回日之高標

下有衝波逆折之迴川

黃鶴之飛尚不得

猿猱欲度愁攀援

青泥何盤盤

百步九折縈巖巒

捫參歷井仰脅息

以手撫膺坐長歎

問君西遊何時還

畏途巉巖不可攀

但見悲鳥號古木

雄飛雌從繞林間

又聞子規啼

夜月愁空山

蜀道之難難於上青天

使人聽此凋朱顏

連峰去天不盈尺

枯松倒掛倚絕壁

飛湍瀑流爭喧豗

砯崖轉石萬壑雷

其險也如此

嗟爾遠道之人

胡為乎來哉

劍閣崢嶸而崔嵬

一夫當關

萬夫莫開

所守或匪親

化為狼與豺

朝避猛虎

夕避長蛇

磨牙吮血

殺人如麻

錦城雖云樂

不如早還家

蜀道之難難於上青天

側身西望常咨嗟

080 李白  長相思二首之一

長相思

在長安

絡緯秋啼金井闌

微霜淒淒簟色寒

孤燈不明思欲絕

卷帷望月空長歎

美人如花隔雲端

上有青冥之長天

下有淥水之波瀾

天長路遠魂飛苦

夢魂不到關山難

長相思

摧心肝

081 李白  長相思二首之二

日色已盡花含煙

月明欲素愁不眠

趙瑟初停鳳凰柱

蜀琴欲奏鴛鴦絃

此曲有意無人傳

願隨春風寄燕然

憶君迢迢隔青天

昔日橫波目

今成流淚泉

不信妾腸斷

歸來看取明鏡前

082 李白  行路難三首之一

金樽清酒斗十千

玉盤珍羞值萬錢

停杯投箸不能食

拔劍四顧心茫然

欲渡黃河冰塞川

將登太行雪暗天

閑來垂釣碧溪上

忽復乘舟夢日邊

行路難

行路難

多歧路

今安在

長風破浪會有時

直挂雲帆濟滄海

083 李白  行路難三首之二

大道如青天

我獨不得出

羞逐長安社中兒

赤雞白狗賭梨栗

彈劍作歌奏苦聲

曳裾王門不稱情

淮陰市井笑韓信

漢朝公卿忌賈生

君不見

昔時燕家重郭隗

擁篲折節無嫌猜

劇辛樂毅感恩分

輸肝剖膽效英才

昭王白骨縈蔓草

誰人更掃黃金臺

行路難

歸去來

084 李白  行路難三首之三

有耳莫洗潁川水

有口莫食首陽蕨

含光混世貴無名

何用孤高比雲月

吾觀自古賢達人

功成不退皆殞身

子胥既棄吳江上

屈原終投湘水濱

陸機雄才豈自保

李斯稅駕苦不早

華亭鶴唳詎可聞

上蔡蒼鷹何足道

君不見

吳中張翰稱達生

秋風忽憶江東行

且樂生前一杯酒

何須身後千載名

085 李白  將進酒

君不見

黃河之水天上來

奔流到海不復回

君不見

高堂明鏡悲白髮

朝如青絲暮成雪

人生得意須盡歡

莫使金樽空對月

天生我材必有用

千金散盡還復來

烹羊宰牛且為樂

會須一飲三百杯

岑夫子

丹丘生

將進酒

君莫停

與君歌一曲

請君為我側耳聽

鐘鼓饌玉不足貴

但願長醉不願醒

古來聖賢皆寂寞

惟有飲者留其名

陳王昔時宴平樂

斗酒十千恣讙謔

主人何為言少錢

徑須沽取對君酌

五花馬

千金裘

呼兒將出換美酒

與爾同消萬古愁

086 杜甫  兵車行

車轔轔

馬蕭蕭

行人弓箭各在腰

耶孃妻子走相送

塵埃不見咸陽橋

牽衣頓足攔道哭

哭聲直上干雲霄

道旁過者問行人

行人但云點行頻

或從十五北防河

便至四十西營田

去時里正與裹頭

歸來頭白還戍邊

邊亭流血成海水

武皇開邊意未已

君不聞

漢家山東二百州

千村萬落生荊杞

縱有健婦把鋤犁

禾生隴畝無東西

況復秦兵耐苦戰

被驅不異犬與雞

長者雖有問

役夫敢申恨

且如今年冬

未休關西卒

縣官急索租

租稅從何出

信知生男惡

反是生女好

生女猶得嫁比鄰

生男埋沒隨百草

君不見

青海頭

古來白骨無人收

新鬼煩冤舊鬼哭

天陰雨濕聲啾啾

087 杜甫  麗人行

三月三日天氣新

長安水邊多麗人

態濃意遠淑且真

肌理細膩骨肉勻

繡羅衣裳照暮春

蹙金孔雀銀麒麟

頭上何所有

翠微盍葉垂鬢唇

背後何所見

珠壓腰衱穩稱身

就中雲幕椒房親

賜名大國虢與秦

紫駝之峰出翠釜

水精之盤行素鱗

犀箸饜飫久未下

鸞刀縷切空紛綸

黃門飛鞚不動塵

御廚絡繹送八珍

簫鼓哀吟感鬼神

賓從雜遝實要津

後來鞍馬何逡巡

當軒下馬入錦茵

楊花雪落覆白蘋

青鳥飛去銜紅巾

炙手可熱勢絕倫

慎莫近前丞相嗔

088 杜甫  哀江頭

少陵野老吞生哭

春日潛行曲江曲

江頭宮殿鎖千門

細柳新蒲為誰綠

憶昔霓旌下南苑

苑中景物生顏色

昭陽殿裡第一人

同輦隨君侍君側

輦前才人帶弓箭

白馬嚼齧黃金勒

翻身向天仰射雲

一箭正墜雙飛翼

明眸皓齒今何在

血污遊魂歸不得

清渭東流劍閣深

去住彼此無消息

人生有情淚沾臆

江水江花豈終極

黃昏胡騎塵滿城

欲往城南望城北

089 杜甫  哀王孫

長安城頭頭白烏

夜飛延秋門上呼

又向人家啄大屋

屋底達官走避胡

金鞭斷折九馬死

骨肉不待同馳驅

腰下寶玦青珊瑚

可憐王孫泣路隅

問之不肯道姓名

但道困苦乞為奴

已經百日竄荊棘

身上無有完肌膚

高帝子孫盡隆準

龍種自與常人殊

豺狼在邑龍在野

王孫善保千金軀

不敢長語臨交衢

且為王孫立斯須

昨夜東風吹血腥

東來橐駝滿舊都

朔方健兒好身手

昔何勇銳今何愚

竊聞天子已傳位

聖德北服南單于

花門剺面請雪恥

慎勿出口他人狙

哀哉王孫慎勿疏

五陵佳氣無時無

090 唐玄宗  經鄒魯祭孔子而歎之

夫子何為者

栖栖一代中

地猶鄹氏邑

宅即魯王宮

歎鳳嗟身否

傷麟怨道窮

今看兩楹奠

當與夢時同

091 張九齡  望月懷遠

海上生明月

天涯共此時

情人怨遙夜

竟夕起相思

滅燭憐光滿

披衣覺露滋

不堪盈手贈

還寢夢佳期

092 王勃  送杜少府之任蜀州

城闕輔三秦

風煙望五津

與君離別意

同是宦遊人

海內存知己

天涯若比鄰

無為在歧路

兒女共沾巾

093 駱賓王  在獄詠蟬并序

余禁所禁垣西，是法廳事也。有古槐數株焉，雖生

意可知，同殷仲文之古樹，而聽訟斯在，即周召伯

之甘棠。每至夕照低陰，秋蟬疏引，發聲幽息，有

切嘗聞；豈人心異於曩時，將蟲響悲於前聽？嗟乎

！聲以動容，德以象賢，故潔其身也，稟君子達人

之高行；蛻其皮也，有仙都羽化之靈姿。候時而來

，順陰陽之數；應節為變，審藏用之機。有目斯開

，不以道昏而昧其視；有翼自薄，不以俗厚而易其

真。吟喬樹之微風，韻資天縱；飲高秋之墜露，清

畏人知。僕失路艱虞，遭時徽纆，不哀傷而自怨，

未搖落而先衰。聞蟪蛄之流聲，悟平反之已奏；見

螳螂之抱影，怯危機之未安。感而綴詩，貽諸知己

。庶情沿物應，哀弱羽之飄零；道寄人知，憫餘聲

之寂寞。非謂文墨，取代幽憂云爾。

西路蟬聲唱

南冠客思侵

那堪玄鬢影

來對白頭吟

露重飛難進

風多響易沉

無人信高潔

誰為表予心

094 杜審言  和晉陵路丞早春遊望

獨有宦遊人

偏驚物候新

雲霞出海曙

梅柳渡江春

淑氣催黃鳥

晴光轉綠蘋

忽聞歌古調

歸思欲霑巾

095 沈佺期  雜詩

聞道黃龍戍

頻年不解兵

可憐閨裡月

長在漢家營

少婦今春意

良人昨夜情

誰能將旗鼓

一為取龍城

096 宋之問  題大庾嶺北驛

陽月南飛雁

傳聞至此回

我行殊未已

何日復歸來

江靜潮初落

林昏瘴不開

明朝望鄉處

應見隴頭梅

097 王灣  次北固山下

客路青山外

行舟綠水前

潮平兩岸闊

風正一帆懸

海日生殘夜

江春入舊年

鄉書何處達

歸雁洛陽邊

098 常建  題破山寺後禪院

清晨入古寺

初日照高林

曲徑通幽處

禪房花木深

山光悅鳥性

潭影空人心

萬籟此俱寂

惟餘鐘磬音

099 岑參  寄左省杜拾遺

聯步趨丹陛

分曹限紫微

曉隨天仗入

暮惹御香歸

白髮悲花落

青雲羨鳥飛

聖朝無闕事

自覺諫書稀

100 李白  贈孟浩然

吾愛孟夫子

風流天下聞

紅顏棄軒冕

白首臥松雲

醉月頻中聖

迷花不事君

高山安可仰

徒此挹清芬

101 李白  渡荊門送別

渡遠荊門外

來從楚國遊

山隨平野盡

江入大荒流

月下飛天鏡

雲生結海樓

仍憐故鄉水

萬里送行舟

102 李白  送友人

青山橫北郭

白水遶東城

此地一為別

孤蓬萬里征

浮雲游子意

落日故人情

揮手自茲去

蕭蕭班馬鳴

103 李白  聽蜀僧濬彈琴

蜀僧抱綠綺

西下峨眉峰

為我一揮手

如聽萬壑松

客心洗流水

餘響入霜鐘

不覺碧山暮

秋雲暗幾重

104 李白  夜泊牛渚懷古

牛渚西江夜

青天無片雲

登舟望秋月

空憶謝將軍

余亦能高詠

斯人不可聞

明朝挂帆席

楓葉落紛紛

105 杜甫  月夜

今夜鄜州月

閨中只獨看

遙憐小兒女

未解憶長安

香霧雲鬟濕

清輝玉臂寒

何時倚虛幌

雙照淚痕乾

106 杜甫  春望

國破山河在

城春草木深

感時花濺淚

恨別鳥驚心

烽火連三月

家書抵萬金

白頭搔更短

渾欲不勝簪

107 杜甫  春宿左省

花隱掖垣暮

啾啾棲鳥過

星臨萬戶動

月傍九霄多

不寢聽金鑰

因風想玉珂

明朝有封事

數問夜如何

108 杜甫  至德二載甫自京金光門出，問道歸鳳翔。乾元初從左拾遺移華州掾。與親故別，因出此門。有悲往事。

此道昔歸順

西郊胡正繁

至今殘破膽

應有未招魂

近得歸京邑

移官豈至尊

無才日衰老

駐馬望千門

109 杜甫  月夜憶舍弟

戍鼓斷人行

秋邊一雁聲

露從今夜白

月是故鄉明

有弟皆分散

無家問死生

寄書長不達

況乃未休兵

110 杜甫  天末懷李白

涼風起天末

君子意如何

鴻雁幾時到

江湖秋水多

文章憎命達

魑魅喜人過

應共冤魂語

投詩贈汨羅

111 杜甫  奉濟驛重送嚴公四韻

遠送從此別

青山空復情

幾時杯重把

昨夜月同行

列郡謳歌惜

三朝出入榮

將村獨歸處

寂寞養殘生

112 杜甫  別房太尉墓

他鄉復行役

駐馬別孤墳

近淚無乾土

低空有斷雲

對棋陪謝傅

把劍覓徐君

唯見林花落

鶯啼送客聞

113 杜甫  旅夜書懷

細草微風岸

危檣獨夜舟

星垂平野闊

月湧大江流

名豈文章著

官應老病休

飄飄何所似

天地一沙鷗

114 杜甫  登岳陽樓

昔聞洞庭水

今上岳陽樓

吳楚東南坼

乾坤日夜浮

親朋無一字

老病有孤舟

戎馬關山北

憑軒涕泗流

115 王維  輞川閑居贈裴秀才迪

寒山轉蒼翠

秋水日潺湲

倚杖柴門外

臨風聽暮蟬

渡頭餘落日

墟里上孤煙

復值接輿醉

狂歌五柳前

116 王維  山居秋暝

空山新雨後

天氣晚來秋

明月松間照

清泉石上流

竹喧歸浣女

蓮動下漁舟

隨意春芳歇

王孫自可留

117 王維  歸嵩山作

清川帶長薄

車馬去閑閑

流水如有意

暮禽相與還

荒城臨古渡

落日滿秋山

迢遞嵩高下

歸來且閉關

118 王維  終南山

太乙近天都

連山接海隅

白雲迴望合

青靄入看無

分野中峰變

陰晴眾壑殊

欲投人處宿

隔水問樵夫

119 王維  酬張少府

晚年惟好靜

萬事不關心

自顧無長策

空知返舊林

松風吹解帶

山月照彈琴

君問窮通理

漁歌入浦深

120 王維  過香積寺

不知香積寺

數里入雲峰

古木無人徑

深山何處鐘

泉聲咽危石

日色冷青松

薄暮空潭曲

安禪制毒龍

121 王維  送梓州李使君

萬壑樹參天

千山響杜鵑

山中一夜雨

樹杪百重泉

漢女輸橦布

巴人訟芋田

文翁翻教授

不敢倚先賢

122 王維  漢江臨眺

楚塞三湘接

荊門九派通

江流天地外

山色有無中

郡邑浮前浦

波瀾動遠空

襄陽好風日

留醉與山翁

123 王維  終南別業

中歲頗好道

晚家南山陲

興來美獨往

勝事空自知

行到水窮處

坐看雲起時

偶然值林叟

談笑無還期

124 孟浩然  望洞庭湖贈張丞相

八月湖水平

涵虛混太清

氣蒸雲夢澤

波撼岳陽城

欲濟無舟楫

端居恥聖明

坐觀垂釣者

空有羨魚情

125 孟浩然  與諸子登峴山

人事有代謝

往來成古今

江山留勝跡

我輩復登臨

水落魚梁淺

天寒夢澤深

羊公碑字在

讀罷淚沾襟

126 孟浩然  清明日宴梅道士房

林臥愁春盡

開軒覽物華

忽逢青鳥使

邀入赤松家

丹灶初開火

仙桃正發花

童顏若可駐

何惜醉流霞

127 孟浩然  歲暮歸南山

北闕休上書

南山歸敝廬

不才明主棄

多病故人疏

白髮催年老

青陽逼歲除

永懷愁不寐

松月夜窗墟

128 孟浩然  過故人莊

故人具雞黍

邀我至田家

綠樹村邊合

青山郭外斜

開軒面場圃

把酒話桑麻

待到重陽日

還來就菊花

129 孟浩然  秦中感秋寄遠上人

一丘嘗欲臥

三徑苦無資

北土非吾願

東林懷我師

黃金燃桂盡

壯志逐年衰

日夕涼風至

聞蟬但益悲

130 孟浩然  宿桐廬江寄廣陵舊遊

山暝聽猿愁

滄江急夜流

風鳴兩岸葉

月照一孤舟

建德非吾土

維揚憶舊遊

還將兩行淚

遙寄海西頭

131 孟浩然  留別王侍御維

寂寂竟何待

朝朝空自歸

欲尋芳草去

惜與故人違

當路誰相假

知音世所稀

祗應守寂寞

還掩故園扉

132 孟浩然  早寒江上有懷

木落雁南渡

北風江上寒

我家襄水曲

遙隔楚雲端

鄉淚客中盡

孤帆天際看

迷津欲有問

平海夕漫漫

133 劉長卿  秋日登吳公臺上寺遠眺

古臺搖落後

秋日望鄉心

野寺人來少

雲峰水隔深

夕陽依舊壘

寒磬滿空林

惆悵南朝事

長江獨至今

134 劉常卿  送李中丞歸漢陽別業

流落征南將

曾驅十萬師

罷歸無舊業

老去戀明時

獨立三邊靜

輕生一劍知

茫茫江漢上

日暮復何之

135 劉長卿  餞別王十一南遊

望君煙水闊

揮手淚霑巾

飛鳥沒何處

青山空向人

長江一帆遠

落日五湖春

誰見汀洲上

相思愁白蘋

136 劉長卿  尋南溪常山道人隱居

一路經行處

莓苔見履痕

白雲依靜渚

春草閉閑門

過雨看松色

隨山到水源

溪花與禪意

相對亦忘言

137 劉長卿  新年作

鄉心新歲切

天畔獨潸然

老至居人下

春歸在客先

嶺猿同旦暮

江柳共風煙

已似長沙傅

從今又幾年

138 錢起  送僧歸日本

上國隨緣住

來途若夢行

浮天滄海遠

去世法舟輕

水月通禪寂

魚龍聽梵聲

惟憐一燈影

萬里眼中明

139 錢起  谷口書齋寄楊補闕

泉壑帶茅茨

雲霞生薜帷

竹憐新雨後

山愛夕陽時

閒鷺棲常早

秋花落更遲

家童掃蘿徑

昨與故人期

140 韋應物  淮上喜會梁川故人

江漢曾為客

相逢每醉還

浮雲一別後

流水十年間

歡笑情如舊

蕭疏鬢已斑

何因北歸去

淮上對秋山

141 韋應物  賦得暮雨送李冑

楚江微雨裡

建業暮鐘時

漠漠帆來重

冥冥鳥去遲

海門深不見

浦樹遠含滋

相送情無限

沾襟比散絲

142 韓翃  酬程延秋夜即事見贈

長簟迎風早

空城澹月華

星河秋一雁

砧杵夜千家

節候看應晚

心期臥亦賒

向來吟秀句

不覺已鳴鴉

143 劉脊虛  闕題

道由白雲盡

春與青溪長

時有落花至

遠隋流水香

閑門向山路

深柳讀書堂

幽映每白日

清輝照衣裳

144 戴叔倫  江鄉故人偶集客舍

天秋月又滿

城闕夜千重

還作江南會

翻疑夢裡逢

風枝驚暗鵲

露草覆寒蟲

羈旅長堪醉

相留畏曉鐘

145 盧綸  李端公

故關衰草遍

離別正堪悲

路出寒雲外

人歸暮雪時

少孤為客早

多難識君遲

掩淚空相向

風塵何處期

146 李益  喜見外弟又言別

十年離亂後

長大一相逢

問姓驚初見

稱名憶舊容

別來滄海事

語罷暮天鐘

明日巴陵道

秋山又幾重

147 司空曙  雲陽館與韓紳宿別

故人江海別

幾度隔山川

乍見翻疑夢

相悲各問年

孤燈寒照雨

深竹暗浮煙

更有明朝恨

離杯惜共傳

148 司空曙  喜外弟盧綸見宿

靜夜四無鄰

荒居舊業貧

雨中黃葉樹

燈下白頭人

以我獨沉久

愧君相訪頻

平生自有分

況是蔡家親

149 司空曙  賊平後送人北歸

世亂同南去

時清獨北還

他鄉生白髮

舊國見青山

曉月過殘壘

繁星宿故關

寒禽與衰草

處處伴愁顏

150 劉禹錫  蜀先主廟

天地英雄氣

千秋尚凜然

勢分三足鼎

業復五銖錢

得相能開國

生兒不象賢

淒涼蜀故妓

來舞魏宮前

151 張籍  沒蕃故人

前年伐月支

城下沒全師

蕃漢斷消息

死生長別離

無人收廢帳

歸馬識殘旗

欲祭疑君在

天涯哭此時

152 白居易  賦得古原草送別

離離原上草

一歲一枯榮

野火燒不盡

春風吹又生

遠芳侵古道

晴翠接荒城

又送王孫去

萋萋滿別情

153 杜牧  旅宿

旅館無良伴

凝情自悄然

寒燈思舊事

斷雁警愁眠

遠夢歸侵曉

家書到隔年

滄江好煙月

門繫釣魚船

154 許渾  秋日赴闕題潼關驛樓

紅葉晚蕭蕭

長亭酒一瓢

殘雲歸太華

疏雨過中條

樹色隨山迥

河聲入海遙

帝鄉明日到

猶自夢漁樵

155 許渾  早秋

遙夜汎清瑟

西風生翠蘿

殘螢栖玉露

早雁拂銀河

高樹曉還密

遠山晴更多

淮南一葉下

自覺老煙波

156 李商隱  蟬

本以高難飽

徒勞恨費聲

五更疏欲斷

一樹碧無情

薄宦梗猶汎

故園蕪已平

煩君最相警

我亦舉家清

157 李商隱  風雨

淒涼寶劍篇

羈泊欲窮年

黃葉仍風雨

青樓自管絃

新知遭薄俗

舊好隔良緣

心斷新豐酒

銷愁斗幾千

158 李商隱  落花

高閣客竟去

小園花亂飛

參差連曲陌

迢遞送斜暉

腸斷未忍掃

眼穿仍欲歸

芳心向春盡

所得是沾衣

159 李商隱  涼思

客去波平檻

蟬休露滿枝

永懷當此節

倚立自移時

北斗兼春遠

南陵寓使遲

天涯占夢數

疑誤有新知

160 李商隱  北青蘿

殘陽西入崦

茅屋訪孤僧

落葉人何在

寒雲路幾層

獨敲初夜磬

閑倚一枝藤

世界微塵裡

吾寧愛與憎

161 溫庭筠  送人東遊

荒戍落黃葉

浩然離故關

高風漢陽渡

初日郢門山

江上幾人在

天涯孤棹還

何當重相見

樽酒慰離顏

162 馬戴  灞上秋居

灞原風雨定

晚見雁行頻

落葉他鄉樹

寒燈獨夜人

空園白露滴

孤壁野僧鄰

寄臥郊扉久

何年致此身

163 馬戴  楚江懷古

露氣寒光集

微陽下楚丘

猿啼洞庭樹

人在木蘭舟

廣澤生明月

蒼山夾亂流

雲中君不見

竟夕自悲秋

164 張喬  書邊事

調角斷清秋

征人倚戍樓

春風對青塚

白日落梁州

大漠無兵阻

窮邊有客遊

蕃情似此水

長願向南流

165 崔塗  巴山道中除夜有懷

迢遞三巴路

羈危萬里身

亂山殘雪夜

孤獨異鄉春

漸與骨肉遠

轉於僮僕親

那堪正飄泊

明日歲華新

166 崔塗  孤雁

幾行歸塞盡

片影獨何之

暮雨相呼失

寒塘欲下遲

渚雲低暗渡

關月冷相隨

未必逢矰繳

孤飛自可疑

167 杜荀鶴  春宮怨

早被嬋娟誤

欲妝臨鏡慵

承恩不在貌

教妾若為容

風暖鳥聲碎

日高花影重

年年越溪女

相憶採芙蓉

168 韋莊  章臺夜思

清瑟怨遙夜

繞絃風雨哀

孤燈聞楚角

殘月下章臺

芳草已云暮

故人殊未來

鄉書不可寄

秋雁又南迴

169 僧皎然  尋陸鴻漸不遇

移家雖帶郭

野徑入桑麻

近種籬邊菊

秋來未著花

扣門無犬吠

欲去問西家

報到山中去

歸來每日斜

170 崔顥  黃鶴樓

昔人已乘黃鶴去

此地空餘黃鶴樓

黃鶴一去不復返

白雲千載空悠悠

晴川歷歷漢陽樹

芳草萋萋鸚鵡洲

日暮鄉關何處是

煙波江上使人愁

171 崔顥  行經華陰

岧嶢太華俯咸京

天外三峰削不成

武帝祠前雲欲散

仙人掌上雨初晴

河山北枕秦關險

驛樹西連漢畤平

借問路傍名利客

無如此處學長生

172 祖詠  望薊門

燕臺一去客心驚

簫鼓喧喧漢將營

萬里寒光生積雪

三邊曙色動危旌

沙場烽火侵胡月

海畔雲山擁薊城

少小雖非投筆吏

論功還欲請長纓

173 李頎  送魏萬之京

朝聞遊子唱驪歌

昨夜微霜初度河

鴻雁不堪愁裡聽

雲山況是客中過

關城樹色催寒近

御苑砧聲向晚多

莫見長安行樂處

空令歲月易蹉跎

174 崔曙  九日登望仙臺呈劉明府

漢文皇帝有高臺

此日登臨曙色開

三晉雲山皆北向

二陵風雨自東來

關門令尹誰能識

河上仙翁去不回

且欲竟尋彭澤宰

陶然共醉菊花杯

175  李白 登金陵鳳凰台

鳳凰台上鳳凰游， 鳳去台空江自流。

吳宮花草埋幽徑， 晉代衣冠成古邱。

三台半落青山外， 二水中分白鷺洲。

總為浮雲能蔽日， 長安不見使人愁。

176 高適  送李少府貶峽中王少府貶長沙

嗟君此別意何如

駐馬銜杯問謫居

巫峽啼猿數行淚

衡陽歸雁幾封書

青楓江上秋帆遠

白帝城邊古木疏

聖代即今多雨露

暫時分手莫躊躇

177 岑參  奉和中書舍人賈至早朝大明宮

雞鳴紫陌曙光寒

鶯囀皇州春色闌

金闕曉鐘開萬戶

玉階仙仗擁千官

花迎劍珮星初落

柳拂旌旗露未乾

獨有鳳凰池上客

陽春一曲和皆難

178 王維  和賈舍人早朝大明宮之作

絳幘雞人送曉籌

尚衣方進翠雲裘

九天閶闔開宮殿

萬國衣冠拜冕旒

日色纔臨仙掌動

香煙欲傍袞龍浮

朝罷須裁五色詔

珮聲歸向鳳池頭

179 王維  奉和聖製從蓬萊向興慶閣道中留春雨中春望之作應制

渭水自縈秦塞曲

黃山舊遶漢宮斜

鑾輿迥出千門柳

閣道迴看上苑花

雲裡帝城雙鳳闕

雨中春樹萬人家

為乘陽氣行時令

不是宸遊玩物華

180 王維  積雨輞川莊作

積雨空林煙火遲

蒸藜炊黍餉東菑

漠漠水田飛白鷺

陰陰夏木囀黃鸝

山中習靜觀朝槿

松下清齋折露葵

野老與人爭席罷

海鷗何事更相疑

181 王維  酬郭給事

洞門高閣靄餘輝

桃李陰陰柳絮飛

禁裡疏鐘官舍晚

省中啼鳥吏人稀

晨搖玉珮趨金殿

夕奉天書拜瑣闈

強欲從君無那老

將因臥病解朝衣

182 杜甫  蜀相

丞相祠堂何處尋

錦官城外柏森森

映階碧草自春色

隔葉黃鸝空好音

三顧頻煩天下計

兩朝開濟老臣心

出師未捷身先死

長使英雄淚滿襟

183 杜甫  客至

舍南舍北皆春水

但見群鷗日日來

花徑不曾緣客掃

蓬門今始為君開

盤飧市遠無兼味

樽酒家貧只舊醅

肯與鄰翁相對飲

隔籬呼取盡餘杯

184 杜甫  野望

西山白雪三城戍

南浦清江萬里橋

海內風塵諸弟隔

天涯涕淚一身遙

唯將遲暮供多病

未有涓埃答聖朝

跨馬出郊時極目

不堪人事日蕭條

185 杜甫  聞官軍收河南河北

劍外忽傳收薊北

初聞涕淚滿衣裳

卻看妻子愁何在

漫卷詩書喜欲狂

白日放歌須縱酒

青春作伴好還鄉

即從巴峽穿巫峽

便下襄陽向洛陽

186 杜甫  登高

風急天高猿嘯哀

渚清沙白鳥飛迴

無邊落木蕭蕭下

不盡長江滾滾來

萬里悲秋常作客

百年多病獨登臺

艱難苦恨繁霜鬢

潦倒新停濁酒杯

187 杜甫  登樓

花近高樓傷客心

萬方多難此登臨

錦江春色來天地

玉壘浮雲變古今

北極朝庭終不改

西山寇盜莫相侵

可憐後主還祠廟

日暮聊為梁父吟

188 杜甫  宿府

清秋幕府井梧寒

獨宿江城蠟炬殘

永夜角聲悲自語

中天月色好誰看

風塵荏苒音書絕

關塞蕭條行陸難

已忍伶俜十年事

強移棲息一枝安

189 杜甫  閣夜

歲暮陰陽催短景

天涯霜雪霽寒霄

五更鼓角聲悲壯

三峽星河影動搖

野哭千家聞戰伐

夷歌數處起漁樵

臥龍躍馬終黃土

人事音書漫寂寥

190 杜甫  詠懷古跡五首之一

支離東北風塵際

漂泊西南天地間

三峽樓臺淹日月

五溪衣服共雲山

羯胡事主終無賴

詞客哀時且未還

庾信平生最蕭瑟

暮年詩賦動江關

191 杜甫  詠懷古跡五首之二

搖落深知宋玉悲

風流儒雅亦吾師

悵望千秋一灑淚

蕭條異代不同時

江山故宅空文藻

雲雨荒臺豈夢思

最是楚宮俱泯滅

舟人指點到今疑

192 杜甫  詠懷古跡五首之三

群山萬壑赴荊門

生長明妃尚有村

一去紫臺連朔漠

獨留青塚向黃昏

畫圖省識春風面

環珮空歸月下魂

千載琵琶作胡語

分明怨恨曲中論

193 杜甫  詠懷古跡五首之四

蜀主征吳幸三峽

崩年亦在永安宮

翠華想像空山裡

玉殿虛無野寺中

古廟杉松巢水鶴

歲時伏臘走村翁

武侯祠屋常鄰近

一體君臣祭祀同

194 杜甫  詠懷古跡五首之五

諸葛大名垂宇宙

宗臣遺像肅清高

三分割據紆籌策

萬古雲霄一羽毛

伯仲之間見伊呂

指揮若定失蕭曹

運移漢祚終難復

志決身殲軍務勞

195 劉長卿  江州重別薛六柳八二員外

生涯豈料承優詔

世事空知學醉歌

江上月明胡雁過

淮南木落楚山多

寄身且喜滄洲近

顧影無如白髮何

今日龍鐘人共老

媿君猶遣慎風波

196 劉長卿  長沙過賈誼宅

三年謫宦此棲遲

萬古惟留楚客悲

秋草獨尋人去後

寒林空見日斜時

漢文有道恩猶薄

湘水無情弔豈知

寂寂江山搖落處

憐君何事到天涯

197 劉長卿  自夏口至鸚洲夕望岳陽寄源中丞

汀洲無浪復無煙

楚客相思益渺然

漢口夕陽斜渡鳥

洞庭秋水遠連天

孤城背嶺寒吹角

獨戍臨江夜泊船

賈誼上書憂漢室

長沙謫去古今憐

198 錢起  贈闕下裴舍人

二月黃鸝飛上林

春城紫禁曉陰陰

長樂鐘聲花外盡

龍池柳色雨中深

陽和不散窮途恨

霄漢長懷捧日心

獻賦十年猶未遇

羞將白髮對華簪

199 韋應物  寄李儋元錫

去年花裡逢君別

今日花開又一年

世事茫茫難自料

春愁黯黯獨成眠

身多疾病思田里

邑有流亡愧俸錢

聞道欲來相問訊

西樓望月幾回圓

200 韓翃  同題仙游觀

仙臺初見五城樓

風物淒淒宿雨收

山色遙連秦樹晚

砧聲近報漢宮秋

疏松影落空壇靜

細草香閑小洞幽

何用別尋方外去

人間亦自有丹丘

201 皇甫冉  春思

鶯啼燕語報新年

馬邑龍堆路幾千

家住層城鄰漢苑

心隨明月到胡天

機中錦字論長恨

樓上花枝笑獨眠

為問天戎竇車騎

何時返旆勒燕然

202 盧綸  晚次鄂州

雲開遠見漢陽城

猶是孤帆一日程

估客晝眠知浪靜

舟人夜語覺潮生

三湘愁鬢逢秋色

萬里歸心對月明

舊業已隨征戰盡

更堪江上鼓鼙聲

203 柳宗元  登柳州城樓寄漳汀封連四州刺史

城上高樓接大荒

海天愁思正茫茫

驚風亂颭芙蓉水

密雨斜侵薜荔牆

嶺樹重遮千里目

江流曲似九迴腸

共來百越文身地

猶自音書滯一鄉

204 劉禹錫  西塞山懷古

王濬樓船下益州

金陵王氣黯然收

千尋鐵鎖沈江底

一片降旛出石頭

人世幾回傷往事

山形依舊枕寒流

從今四海為家日

故壘蕭蕭蘆荻秋

205 元稹  遣悲懷三首之一

謝公最小偏憐女

自嫁黔婁百事乖

顧我無衣搜藎篋

泥他沽酒拔金釵

野蔬充膳甘長藿

落葉添薪仰古槐

今日俸錢過十萬

與君營奠復營齋

206 元稹  遣悲懷三首之二

昔日戲言身後事

今朝都到眼前來

衣裳已施行看盡

針線猶存未忍開

尚想舊情憐婢僕

也曾因夢送錢財

誠知此恨人人有

貧賤夫妻百事哀

207 元稹  遣悲懷三首之三

閑坐悲君亦自悲

百年都是幾多時

鄧攸無子尋知命

潘岳悼亡猶費詞

同穴窅冥何所望

他生緣會更難期

惟將終夜長開眼

報答平生未展眉

208 白居易  自河南經亂，關內阻饑，兄弟離散，

各在一處。因望月有感，聊書所懷，寄上浮梁

大兄，於潛七兄，烏江十五兄，兼示符離及下

邽弟妹。

時難年荒世業空

弟兄羈旅各西東

田園寥落干戈後

骨肉流離道路中

弔影分為千里雁

辭根散作九秋蓬

共看明月應垂淚

一夜鄉心五處同

209 李商隱  錦瑟

錦瑟無端五十絃

一絃一柱思華年

莊生曉夢迷蝴蝶

望帝春心託杜鵑

滄海月明珠有淚

藍田日暖玉生煙

此情可待成追憶

只是當時已惘然

210 李商隱  無題

昨夜星辰昨夜風

畫樓西畔桂堂東

身無綵鳳雙飛翼

心有靈犀一點通

隔座送鉤春酒暖

分曹射覆蠟燈紅

嗟余聽鼓應官去

走馬蘭臺類轉蓬

211 李商隱  隋宮

紫泉宮殿鎖煙霞

欲取蕪城作帝家

玉璽不緣歸日角

錦帆應是到天涯

於今腐草無螢火

終古垂楊有暮鴉

地下若逢陳後主

豈宜重問後庭花

212 李商隱  無題二首之一

來是空言去絕蹤

月斜樓上五更鐘

夢為遠別啼難喚

書被催成墨未濃

蠟照半籠金翡翠

麝熏微度繡芙蓉

劉郎已恨蓬山遠

更隔蓬山一萬重

213 李商隱  無題二首之二

颯颯東風細雨來

芙蓉塘外有輕雷

金蟾齧璅燒香入

玉虎牽絲汲井迴

賈氏窺簾韓掾少

宓妃留枕魏王才

春心莫共花爭發

一寸想思一寸灰

214 李商隱  籌筆驛

猿鳥猶疑畏簡書

風雲常為護儲胥

徒令上將揮神筆

終見降王走傳車

管樂有才原不忝

關張無命欲何如

他年錦里經祠廟

梁父吟成恨有餘

215 李商隱  無題

相見時難別亦難

東風無力百花殘

春蠶到死絲方盡

蠟炬成灰淚始乾

曉鏡但愁雲鬢改

夜吟應覺月光寒

蓬萊此去無多路

青鳥殷勤為探看

216 李商隱  春雨

悵臥新春白袷衣

白門寥落意多違

紅樓隔雨相望冷

珠箔飄燈獨自歸

遠路應悲春晼晚

殘宵猶得夢依稀

玉璫緘札何由達

萬里雲羅一雁飛

217 李商隱  無題二首之一

鳳尾香羅薄幾重

碧文圓頂夜深縫

扇裁月魄羞難掩

車走雷聲語未通

曾是寂寥金燼暗

斷無消息石榴紅

斑騅只繫垂楊岸

何處西南任好風

218 李商隱  無題二首之二

重帷深下莫愁堂

臥後清宵細細長

神女生涯原是夢

小姑居處本無郎

風波不信菱枝弱

月露誰教桂葉香

直道相思了無益

未妨惆悵是清狂

219 溫庭筠  利洲南渡

澹然空水對斜暉

曲島蒼茫接翠微

波上馬嘶看棹去

柳邊人歇待船歸

數叢沙草群鷗散

萬頃江田一鷺飛

誰解乘舟尋范蠡

五湖煙水獨忘機

220 溫庭筠  蘇武廟

蘇武魂銷漢使前

古祠高樹兩茫然

雲邊雁斷胡天月

隴上羊歸塞草煙

迴日樓臺非甲帳

去時冠劍是丁年

茂陵不見封侯印

空向秋波哭逝川

221 薛逢  宮詞

十二樓中盡曉妝

望仙樓上望君王

鎖銜金獸連環冷

水滴銅龍晝漏長

雲髻罷梳還對鏡

羅衣欲換更添香

遙窺正殿簾開處

袍褲宮人掃御床

222 秦韜玉  貧女

蓬門未識綺羅香

擬託良媒益自傷

誰愛風流高格調

共憐時世儉梳妝

敢將十指誇鍼巧

不把雙眉鬥畫長

苦恨年年壓金線

為他人作嫁衣裳

223 沈佺期  古意呈補闕喬知之

盧家少婦鬱金香

海燕雙棲玳瑁梁

九月寒砧催木葉

十年征戍憶遼陽

白狼河北音書斷

丹鳳城南秋夜長

誰為含愁獨不見

更教明月照流黃

224 王維  鹿柴

空山不見人

但聞人語響

返景入深林

復照青苔上

225 王維  竹里館

獨坐幽篁裡

彈琴復長嘯

深林人不知

明月來相照

226 王維  送別

山中相送罷

日暮掩柴扉

春草明年綠

王孫歸不歸

227 王維  相思

紅豆生南國

春來發幾枝

願君多采擷

此物最相思

228 王維  雜詩

君自故鄉來

應知故鄉事

來日綺窗前

寒梅著花未

229 裴迪  送崔九

歸山深淺去

須盡丘壑美

莫學武陵人

暫遊桃源裡

230 祖詠  終南望餘雪

終南陰嶺秀

積雪浮雲端

林表明霽色

城中增暮寒

231 孟浩然  宿建德江

移舟泊煙渚

日暮客愁新

野曠天低樹

江清月近人

232 孟浩然  春曉

春眠不覺曉

處處聞啼鳥

夜來風雨聲

花落知多少

233 李白  夜思

床前明月光

疑是地上霜

舉頭望明月

低頭思故鄉

234 李白  怨情

美人捲珠簾

深坐蹙蛾眉

但見淚痕濕

不知心恨誰

235 杜甫  八陣圖

功蓋三分國

名成八陣圖

江流石不轉

遺恨失吞吳

236 王之渙  登鸛雀樓

白日依山盡

黃河入海流

欲窮千里目

更上一層樓

237 劉長卿  送靈澈

蒼蒼竹林寺

杳杳鐘聲晚

荷笠帶斜陽

青山獨歸遠

238 劉長卿  彈琴

泠泠七絃上

靜聽松風寒

古調雖自愛

今人多不彈

239 劉長卿  送上人

孤雲將野鶴

豈向人間住

莫買沃洲山

時人已知處

240 韋應物  秋夜寄邱員外

懷君屬秋夜

散步詠涼天

空山松子落

幽人應未眠

241 李端  聽箏

鳴箏金粟柱

素手玉房前

欲得周郎顧

時時誤拂絃

242 王建  新嫁娘

三日入廚下

洗手作羹湯

未諳姑食性

先遣小姑嘗

243 權德輿  玉臺體

昨夜裙帶解

今朝蟢子飛

鉛華不可棄

莫是藳砧歸

244 柳宗元  江雪

千山鳥飛絕

萬徑人蹤滅

孤舟簑笠翁

獨釣寒江雪

245 元稹  行宮

寥落古行宮

宮花寂寞紅

白頭宮女在

閒坐說玄宗

246 白居易  問劉十九

綠螘新醅酒

紅泥小火爐

晚來天欲雪

能飲一杯無

247 張祜  何滿子

故國三千里

深宮二十年

一聲何滿子

雙淚落君前

248 李商隱  登樂遊原

向晚意不適

驅車登古原

夕陽無限好

只是近黃昏

249 賈島  尋隱者不遇

松下問童子

言師採藥去

只在此山中

雲深不知處

250 李頻  渡漢江

嶺外音書絕

經冬復立春

近鄉情更怯

不敢問來人

251 金昌緒  春怨

打起黃鶯兒

莫教枝上啼

啼時驚妾夢

不得到遼西

252 西鄙人  哥舒歌

北斗七星高

哥舒夜帶刀

至今窺牧馬

不敢過臨洮

253 崔顥  長干行二首之一

君家何處住

妾住在橫塘

停船暫借問

或恐是同鄉

254 崔顥  長干行二首之二

家臨九江水

來去九江側

同是長干人

生小不相識

255 李白  玉階怨

玉階生白露

夜久侵羅襪

卻下水晶簾

玲瓏望秋月

256 盧綸  塞下曲四首之一

鷲翎金僕姑

燕尾繡蝥弧

獨立揚新令

千營共一呼

257 盧綸  塞下曲四首之二

林暗草驚風

將軍夜引弓

平明尋白羽

沒在石稜中

258 盧綸  塞下曲四首之三

月黑雁飛高

單于夜遁逃

欲將輕騎逐

大雪滿弓刀

259 盧綸  塞下曲四首之四

野幕蔽瓊筵

羌戎賀勞旋

醉和金甲舞

雷鼓動山川

260 李益  江南曲

嫁得瞿塘賈

朝朝誤妾期

早知潮有信

嫁與弄潮兒

261 賀知章  回鄉偶書

少小離家老大回

鄉音無改鬢毛衰

兒童相見不相識

笑問客從何處來

262 張旭  桃花谿

隱隱飛橋隔野煙

石磯西畔問漁船

桃花盡日隨流水

洞在清谿何處邊

263 王維  九月九日憶山東兄弟

獨在異鄉為異客

每逢佳節倍思親

遙知兄弟登高處

遍插茱萸少一人

264 王昌齡  芙蓉樓送辛漸

寒雨連江夜入吳

平明送客楚山孤

洛陽親友如相問

一片冰心在玉壺

265 王昌齡  閨怨

閨中少婦不知愁

春日凝妝上翠樓

忽見陌頭楊柳色

悔教夫婿覓封侯

266 王昌齡  春宮曲

昨夜風開露井桃

未央前殿月輪高

平陽歌舞新承寵

簾外春寒賜錦袍

267 王翰  涼州詞

葡萄美酒夜光杯

欲飲琵琶馬上催

醉臥沙場君莫笑

古來征戰幾人回

268  李白  送孟浩然之廣陵

故人西辭黃鶴樓

煙花三月下揚州

孤帆遠影碧空盡

惟見長江天際流

269

李白  下江陵

朝辭白帝彩雲間

千里江陵一日還

兩岸猿聲啼不住

輕舟已過萬重山

270 岑參  逢入京使

故園東望路漫漫

雙袖龍鐘淚不乾

馬上相逢無紙筆

憑君傳語報平安

271 杜甫  江南逢李龜年

岐王宅裡尋常見

崔九堂前幾度聞

正是江南好風景

落花時節又逢君

272 韋應物  滁州西澗

獨憐幽草澗邊生

上有黃鸝深樹鳴

春潮帶雨晚來急

野渡無人舟自橫

273 張繼  楓橋夜泊

月落烏啼霜滿天

江楓漁火對愁眠

姑蘇城外寒山寺

夜半鐘聲到客船

274 韓翃  寒食

春城無處不飛花

寒食東風御柳斜

日暮漢宮傳蠟燭

輕煙散入五侯家

275 劉方平  月夜

更深月色半人家

北斗闌干南斗斜

今夜偏知春氣暖

蟲聲新透綠窗沙

276 劉方平  春怨

紗窗日落漸黃昏

金屋無人見淚痕

寂寞空庭春欲晚

梨花滿地不開門

277 柳中庸  征人怨

歲歲金河復玉關

朝朝馬策與刀環

三春白雪歸青塚

萬里黃河繞黑山

278 顧況  宮詞

玉樓天半起笙歌

風送宮嬪笑語和

月殿影開聞夜漏

水晶簾捲近秋河

279 李益  夜上受降城聞笛

回樂峰前沙似雪

受降城外月如霜

不知何處吹蘆管

一夜征人盡望鄉

280 劉禹錫  烏衣巷

朱雀橋邊野草花

烏衣巷口夕陽斜

舊時王謝堂前燕

飛入尋常百姓家

281 劉禹錫  春詞

新妝宜面下朱樓

深鎖春光一院愁

行到中庭數花朵

蜻蜓飛上玉搔頭

282 白居易  後宮詞

淚濕羅巾夢不成

夜深前殿按歌聲

紅顏未老恩先斷

斜倚薰籠坐到明

283 張祜  贈內人

禁門宮樹月痕過

媚眼惟看宿鷺窠

斜拔玉釵燈影畔

剔開紅燄救飛蛾

284 張祜  集靈臺二首之一

日光斜照集靈台

紅樹花迎曉露開

昨夜上皇新授籙

太真含笑入簾來

285 張祜  集靈臺二首之二

虢國夫人承主恩

平明騎馬入宮門

卻嫌脂粉污顏色

淡掃蛾眉朝至尊

286 張祜  題金陵渡

金陵津渡小山樓

一宿行人自可愁

潮落夜江斜月裡

兩三星火是瓜州

287 朱慶餘  宮詞

寂寂花時閉院門

美人相並立瓊軒

含情欲說宮中事

鸚鵡前頭不敢言

288 朱慶餘  近試上張水部

洞房昨夜停紅燭

待曉堂前拜舅姑

妝罷低聲問夫婿

畫眉深淺入時無

289 杜牧  將赴吳興登樂遊原

清時有味是無能

閒愛孤雲靜愛僧

欲把一麾江海去

樂遊原上望昭陵

290 杜牧  赤壁

折戟沈沙鐵未銷

自將磨洗認前朝

東風不與周郎便

銅雀春深銷二喬

291 杜牧  泊秦淮

煙籠寒水月籠沙

夜泊秦淮近酒家

商女不知亡國恨

隔江猶唱後庭花

292 杜牧  寄揚州韓綽判官

青山隱隱水迢迢

秋盡江南草未凋

二十四橋明月夜

玉人何處教吹簫

293 杜牧  遣懷

落魄江湖載酒行

楚腰纖細掌中輕

十年一覺揚州夢

贏得青樓薄倖名

294 杜牧  秋夕

銀燭秋光冷畫屏

輕羅小扇撲流螢

天階夜色涼如水

坐看牽牛織女星

295 杜牧  贈別二首之一

娉娉嫋嫋十三餘

豆蔻梢頭二月初

春風十里揚州路

卷上珠簾總不如

296 杜牧  贈別二首之二

多情卻似總無情

唯覺樽前笑不成

蠟燭有心還惜別

替人垂淚到天明

297 杜牧  金谷園

繁華事散逐香塵

流水無情草自春

日暮東風怨啼鳥

落花猶似墜樓人

298 李商隱  夜雨寄北

君問歸期未有期

巴山夜雨漲秋池

何當共剪西窗燭

卻話巴山夜雨時

299 李商隱  寄令狐郎中

嵩雲秦樹久離居

雙鯉迢迢一紙筆

休問梁園舊賓客

茂陵秋雨病相如

300 李商隱  為有

為有雲屏無限嬌

鳳城寒盡怕春宵

無端嫁得金龜婿

辜負香衾事早朝

301 李商隱  隋宮

乘興南遊不戒嚴

九重誰省諫書函

春風舉國裁宮錦

半作障泥半作帆

302 李商隱  瑤池

瑤池阿母綺窗開

黃竹歌聲動地哀

八駿日行三萬里

穆王何事不重來

303 李商隱  嫦娥

雲母屏風燭影深

長河漸落曉星沈

嫦娥應悔偷靈藥

碧海青天夜夜心

304 李商隱  賈生

宣室求賢訪逐臣

賈生才調更無倫

可憐夜半虛前席

不問蒼生問鬼神

305 溫庭筠  瑤瑟怨

冰簟銀床夢不成

碧天如水夜雲輕

雁聲遠過瀟湘去

十二樓中月自明

306 鄭畋  馬嵬坡

玄宗回馬楊妃死

雲雨難忘日月新

終是聖明天子事

景陽宮井又何人

307 韓偓  已涼

碧闌干外繡簾垂

猩色屏風畫折枝

八尺龍鬚方錦褥

已涼天氣未寒時

308 韋莊  金陵圖

江雨霏霏江草齊

六朝如夢鳥空啼

無情最是臺城柳

依舊煙籠十里堤

309 陳陶  隴西行

誓掃匈奴不顧身

五千貂錦喪胡塵

可憐無定河邊骨

猶是深閨夢裡人

310 張泌  寄人

別夢依依到謝家

小廊回合曲闌斜

多情只有春庭月

猶為離人照落花

311 無名氏  雜詩

盡寒食雨草萋萋

著麥苗風柳映堤

等是有家歸未得

杜鵑休向耳邊啼

312 王維  渭城曲

渭城朝雨浥輕塵

客舍青青柳色新

勸君更盡一杯酒

西出陽關無故人

313 王維  秋夜曲

桂魄初生秋露微

輕羅已薄未更衣

銀箏夜久殷勤弄

心怯空房不忍歸

314 王昌齡  長信怨

奉帚平明金殿開

且將團扇共徘徊

玉顏不及寒鴉色

猶帶昭陽日影來

315 王昌齡  出塞

秦時明月漢時關

萬里長征人未還

但使龍城飛將在

不教胡馬渡陰山

316 王之渙  出塞

黃河遠上白雲間

一片孤城萬仞山

羌笛何須怨楊柳

春風不度玉門關

317 李白  清平調三首之一

雲想衣裳花想容

春風拂檻露華濃

若非群玉山頭見

會向瑤臺月下逢

318 李白  清平調三首之二

一枝紅豔露凝香

雲雨巫山枉斷腸

借問漢宮誰得似

可憐飛燕倚新妝

319 李白  清平調三首之三

名花傾國兩相歡

常得君王帶笑看

解釋春風無限恨

沈香亭北倚闌干

320 杜秋娘  金縷衣

勸君莫惜金縷衣

勸君惜取少年時

花開堪折直須折

莫待無花空折枝